সদ্য মুক্তিপ্রাপ্ত ছবি ‘ধনঞ্জয়’-তে হেমা পারেখ-এর দাদার ভূমিকায় অভিনয় করেছেন ‘কলকাতা রমরমা’ দলের অভিনেতা তন্ময় মজুমদার। এটাই তাঁর প্রথম ছবি। কীভাবে এই ছবির জন্য নির্বাচিত হলেন তিনি? তার আগে কোন কোন পরিস্থিতির মধ্যে দিয়ে যেতে হয়েছিল তাঁকে, শুনুন তাঁরই জবানিতে—  
‘‘২০১১-তে আমার ছোটবেলার শহর, মুর্শিদাবাদের বহরমপুর থেকে আসি কলকাতায়। অনেকের মতো আমারও স্বপ্ন ছিল অভিনয় করার। বাড়ি থেকে কোনওদিন বাধা দেয়নি। কিছু না চিনেই এসেছিলাম এই শহরে। কলকাতায় এসে বুঝেছি এখানে স্কোপটা অনেক বেশি, তার সঙ্গে পথটা সহজ নয়। টিকে না থাকলে হারিয়েও যেতে পারি ভিড়ের মধ্যে। কলকাতায় ভরতি হলাম অ্যানিমেশন নিয়ে। সেখানে একটা প্রজেক্টের কাজ করার পরে সবাই যখন বলল যে আমার কাজ ভাল লেগেছে, কোথাও গিয়ে অনেকটা সাহস পেয়েছিলাম। কোনওদিনই টাকাটা বড় করে দেখিনি। অভিনয়কে ভালবেসে আজ আমি এখানে। 
অ্যানিমেশন পড়ার পরে যখন চাকরি পেলাম, তখন সেটাও ছেড়েছিলাম কারণ আমি বুঝেছিলাম যে আমি অভিনয়টাই করতে চাই। কিন্তু অভিনয় করব বললেই হয় না। এত ভিড়ে নিজেকে টিকিয়ে রাখাটাও কঠিন। টলিউডের স্টুডিওপাড়ায় ঘুরতে থাকলাম একটা কাজের জন্য। মাঝেমধ্যে মনে হতো যখন যে না আমি কিছুই পারব না করতে, কোনও কাজই পাব না, তখন খুব বেশি করে ভেঙে পড়তাম। 
মিথ্যে বলব না, নিজেকে তখন শেষ করতেও মন চাইত। কিন্তু শেষ করার থেকে বড় ইচ্ছে ছিল যে আমাকে করতেই হবে। এরকমও দিন গিয়েছে যে ১০০ টাকায় দশ দিন চালিয়েছি। কোনও কাজ নেই। জুনিয়র আর্টিস্টের কাজও করেছি। আমি কোনও কাজকেই ছোট মনে করি না। আর সেটা যখন অভিনয় তখন সেটা জুনিয়র আর্টিস্ট হলেও তো অভিনয়ই। গিরীশ পার্কের একটা স্টুডিও থেকে পোর্টফোলিও বানিয়ে সব স্টুডিওতেই জমা দিয়ে আসি। অনেক ঘুরেছি শুধু একটা কাজের জন্য। 
একদিন ফোন আসে একটা আপকামিং প্রজেক্টের জন্য অডিশন আছে। সেখানে যেই অডিশন দিলাম, সিলেক্ট হলাম। তার পর জানলাম ওটা পরিচালক অরিন্দম শীলের অফিস। জীবনটাই বদলে গিয়েছিল ওইদিন। সেদিনের মতো খুশি হয়তো কোনওদিন হতে পারিনি। তার পর কাজ করলাম। ‘ধনঞ্জয়’ মুক্তি পেল। অন্য রকমের একটা ছবি। অনেকেরই ভাল লেগেছে। যাঁরা দেখেননি এখনও, তাঁদের অনুরোধ করব ছবিটি দেখতে, আশা করি ভাল লাগবে।
নিজেকে টিকিয়ে রাখার লড়াইটা একাই লড়েছি। একাই লড়তে হয়। গ্রুপ থিয়েটার করি, অভিনয়কে ভালবাসি, খুবই ভালবাসি।’’